Ir-Regolament tal-Kummissjoni (KEE) Nru 204/2002
tad-19 ta' Diċembru 2001
li jemenda r-Regolament tal-Kunsill (KEE) Nru 3696/93 dwar il-klassifika statistikali tal-prodotti skond l-attivita (CPA) fil-Komunità Ekonomika Ewropea
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunitá Ewropea,
Wara li kkunsidrat ir-Regolament tal-Kunsill (KEE) Nru 3696/93 tad-29 ta' Ottubru 1993 dwar il-klassifika statistikali tal-prodotti skond l-attivita fil-Komunità Ekonomika Ewropea [1], kif emendat bir-Regolament tal-Kummissjoni (KEE) Nru 1232/98 [2], u b'mod partikolari l-Artikoli 5(b) u 6 tiegħu,
Billi:
(1) Ir-Regolament (KEE) Nru 3696/93 stabbilixxa klassifika statistikali ta' prodotti skond l-attivita, minn hawn 'l quddiem imsejħa CPA, sabiex jħares ir-rekweżiti ta' l-istatistika fi ħdan il-Komunità.
(2) L-aġġornament tal-klassifika statistikali ta' l-attivitajiet ekonomiċi (magħrufa komunement bħala n-NACE rev. 1) fil-Komunità jqajjem il-ħtieġa għal emendi lill-CPA.
(3) Ir-reviżjoni tas-Sistema Armonizzata u tan-Nomenklatura Magħquda (SA/NM), skond ir-Regolament tal-Kummissjoni (KEE) Nru 2031/2001 tas-6 ta' Awissu 2001 li jemenda l-Anness I tar-Regolament tal-Kunsill (KEE) Nru 2658/87 dwar in-nomenklatura tat-tariffa u ta' l-istatistika u dwar il-Tariffa Doganali Komuni [3] tqajjem il-ħtieġa għal emendi għall-CPA u allineament u kjarifika dwar it-testi.
(4) Huwa meħtieġ li tiġi emendata l-CPA, biex tinżamm is-sistema marbuta internazzjonalment, kif ukoll li tinġieb il-konverġenza fil-livell mondjali.
(5) Ir-Regolament (KEE) Nru 3696/93 għandu għalhekk jiġi emendat kif jixraq.
(6) Il-miżuri provvduti f'dan ir-Regolament huma skond l-opinjoni tal-Kumitat tal-Programm ta' l-Istatistika,
ADOTTAT DAN IR-REGOLAMENT:
Artikolu 1
L-Anness tar-Regolament (KEE) Nru 3696/93 jitbiddel bit-test fl-Anness ta' dan ir-Regolament.
Artikolu 2
Dan ir-Regolament għandu jidħol fis-seħħ fl-20 jum wara l-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jibda japplika mill-1 ta' Jannar 2003.
Dan ir-Regolament għandu jorbot fl-intier tiegħu u għandu japplika direttament fl-Istati Membri kollha.
Magħmul fi Brussel, fid-19 ta' Diċembru 2001.